Vier gevonnis vir moord op Limpopo-egpaarPat Peterson (Foto aan Maroela Media verskaf) “Dis erg om te dink jy moet iemand vergewe wat so ŉ verskriklike ding gedoen het, maar jy móét.” Só het Sonja Matthee Maandag aan Maroela Media gesê nadat vier verdagtes wat skuldig bevind is aan die moord op haar ouers, Pat en Cecil Peterson, Vrydag tot lewenslange tronkstraf in die hooggeregshof in Polokwane gevonnis is. Dié egpaar is in September 2017 op hul plaas tussen Modimolle (Nylstroom) en Bela-Bela (Warmbad) aangeval. Pat is destyds tydens die voorval doodgeskiet en Cecil in sy kaak geskiet. Hy het ŉ maand later aan sy beserings in ŉ hospitaal beswyk. Volgens lt.kol. Moatshe Ngoepe, woordvoerder van die polisie, is Boitumelo Mathebula (32), Mpo Nkonyana (22) en Tshepo Tebula (37) elkeen twee keer lewenslange tronkstraf opgelê vir hul aandeel in die moorde. Hulle is ook elkeen tot 15 jaar tronkstraf gevonnis vir gewapende roof. Thatho Maringa (33) is twee keer lewenslange tronkstraf opgelê asook ŉ verdere 20 jaar tronkstraf vir gewapende roof. Al die vonnisse sal gelyklopend uitgedien word. Maroela Media het vroeër berig vier aanvallers het klapmusse en handskoene gedra toe hulle destyds op die plaas TNT buite Bela-Bela toegeslaan het. Hulle het op die dag omstreeks 09:00 die huishulp, wat buite die huis besig was, met ŉ vuurwapen gedreig en na die huis gedwing. Hulle het glo geld geëis. Die egpaar het nie ten tyde van die aanval alleen op die plaas gewoon nie. Hulle het werkers gehad wat hulle permanent opgepas het. “Die werkers op die plaas is ongelooflik ondersteunend en die uitwerking [van die aanval] is baie erg op hulle. Twee van die werkers moes daardie dag vlug vir hulle lewe terwyl ’n ander die aanval moes aanskou en die skuldiges later uitken. Ons is baie dankbaar vir hulle.” Drie van die vier verdagtes is kort ná die aanval in hegtenis geneem terwyl die vierde eers later aangekeer is. Volgens Matthee was daar na bewering eintlik vyf mense betrokke by die moord op Pat en Cecil. Sy verduidelik dat daar ŉ werker is wat drie maande voor die aanval as kontrakwerker aangestel is. Dié verdagte was na bewering die informant en is aanvanklik aangekeer, maar later weer vrygelaat weens onvoldoende bewyse. “Hy moes die kat uit die boom gekyk en inligting vir die ander deurgegee het,” verduidelik sy. “Dit is hartseer dat hy vrygelaat is. Hy was van sleutelbelang in die aanval,” glo Matthee. Sy is andersins tevrede met Vrydag se uitspraak. “Ek is baie dankbaar dit het so uitgewerk. Hoewel dit nie hulle gaan terugbring nie, was dit ŉ regverdige uitspraak,” het Matthee gesê. “Dit het aanvanklik nie gelyk of [die skuldiges] berou getoon het nie. Hopelik is daar mettertyd tog ŉ mate van berou. Op die ou einde moet ons vergewe. Ek is jammer vir hulle families,” het Matthee gesê.